แรงขายกลุ่มแบงก์-พลังงานกด SET บ่ายดิ่ง 16 จุด! โบรกฯ ชี้ 1,760 จุดมีโอกาสช้อนซื้อ
แรงขายกลุ่มแบงก์-พลังงานกด SET บ่ายดิ่ง 16 จุด! โบรกฯ ชี้ 1,760 จุดมีโอกาสช้อนซื้อ ล่าสุด ณ เวลา 15.18 น. อยู่ที่ 1,768.76 จุด ลบ 16.23 จุด หรือ 0.91% สูงสุดที่ 1,789จุด ต่ำสุดที่ 1,768.55 จุด มูลค่าการซื้อขาย 4.86 หมื่นล้านบาท
30 มี.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 15.18 น. อยู่ที่ 1,768.76 จุด ลบ 16.23 จุด หรือ 0.91% สูงสุดที่ 1,789 จุด ต่ำสุดที่ 1,768.55 จุด มูลค่าการซื้อขาย 4.86 หมื่นล้านบาท
สำหรับปัจจัยที่ส่งผลให้ดัชนีปรับตัวลงแรง หลังจากยังคงมีแรงขายหุ้นกลุ่มแบงก์ออมาอย่างต่อเนื่อง รวมทั้งพลังงานออกมานำตลาด โดยเฉพาะตลาดมีแรงขายหนักในหุ้น บริษัท ปตท. จำกัด (มหาชน) หรือ PTT ,ธนาคารกรุงเทพ จำกัด (มหาชน) หรือ BBL และ บริษัท ปูนซิเมนต์ไทย จำกัด (มหาชน) หรือ SCC ออกมากดดันตลาด ขณะที่ตลาดภูมิภาคส่วนใหญ่เคลื่อนไหวทั้งแดนบวกและลบ
โดย น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยในช่วงบ่ายนี้ปรับตัวลงกว่า 10 จุด รับแรงกดดันจากหุ้นในกลุ่มพลังงาน และหุ้นในกลุ่มแบงก์บางตัวก็ยังมีแรงขายออกมาอยู่ อย่างหุ้น BBL และ TMB ส่วนหุ้นแบงก์บางตัวที่ร่วงแรงเมื่อวานนี้ได้มีการดีดตัวกลับขึ้นไปบ้าง
นอกจากนี้ ตลาดฯยังมีปัจจัยจากการเมืองที่เข้ามารบกวนด้วย จากความวิตกกังวลที่อาจจะมีการเลื่อนโรดแมพเลือกตั้งมีโอกาสที่จะเกิดขึ้นได้อีก หลังจากที่สภานิติบัญญัติแห่งชาติ (สนช.) อาจยื่นร่างพ.ร.บ.ประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร (ส.ส.) ให้ศาลรัฐธรรมนูญพิจารณา ทั้งนี้ แม้ว่าตลาดบ้านเราจะมีข่าวดีจากที่คณะกรรมการนโยบายการเงิน (กนง.) ปรับเพิ่มประมาณตัวเลขผลิตภัณฑ์มวลรวมภายในประเทศ (GDP) ของไทยปีนี้ แต่ดูเหมือนไม่ค่อยตื่นเต้นเพราะนักวิเคราะห์ฯได้คาดการณ์ไว้แถวบริเวณนี้อยู่แล้ว
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก และลบ ส่วนตลาดในยุโรปเปิดเทรดในช่วงบ่ายนี้ส่วนใหญ่ก็อยู่ในแดนบวก พร้อมให้แนวรับ 1,760-1,770 จุด ส่วนแนวต้าน 1,780-1,790 จุด
ส่วน นักวิเคราะห์ บล.กสิกรไทย ระบุในบทวิเคราะห์ คาดว่า SET วันนี้จะปรับลดลงรับข่าว สนช.กลับลำเตรียมยื่น พ.ร.ป.การเลือกตั้ง สส. ให้ศาลฯวินิจฉัย แต่ KS Research ประเมินว่าในระหว่างวัน อาจมีการพูดประเด็นรัฐธรรมนูญมาตรา 145 ซึ่งทำให้ สนช.ไม่สามารถยื่นได้ หากเป็นเช่นนั้นเชื่อว่าตลาดจะพลิกกลับมาได้อีกครั้ง ดังนั้นการลงมาที่ 1,760 จุดจึงเป็นโอกาสในการเข้าสะสมอีกครั้ง
10 อันดับหุ้นกดดัชนี
